Talous- ja sosiaalikomitean lausunto aiheesta "Ehdotus neuvoston asetukseksi (EY) raakatupakka-alan markkinajärjestelystä annetun asetuksen (ETY) N:o 2075/92 muuttamisesta ja tupakanlehtien takuukynnysten vahvistamisesta lajikeryhmittäin satovuosien 1996 ja 1997 osalta" () (96/C 153/15)

Neuvosto päätti 18. tammikuuta 1996 Euroopan yhteisön perustamissopimuksen 43 ja 198 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta.

TSK päätti nimetä Vassilis Zarkinosin lausunnon laatimisesta vastaavaksi yleisesittelijäksi.

Talous- ja sosiaalikomitea hyväksyi 28. ja 29. helmikuuta 1996 pitämässään 333. täysistunnossa (helmikuun 29. päivän kokouksessa) enemmistön äänin seuraavan lausunnon. Äänestyksessä 24 pidättyi äänestämästä.

1. Johdanto

Komitea ehdottaa neuvostolle tupakanlehtien takuukynnysten vahvistamista satovuosien 1996 ja 1997 osalta niin, että tuottajat pystyvät suunnittelemaan ajoissa tuotantonsa.

TSK ehdottaa edelleen asetuksen (ETY) N:o 2075/92 muuttamista siten, että jäsenvaltioiden sallitaan siirtää tiettyjä takuukynnysmääriä yhdestä lajikeryhmästä toisiin lajikeryhmiin ilman lisäkustannuksia.

Komitean tarkoituksena on saada aikaan jonkinlaista joustavuutta takuukynnysten hallintaan niin, että otetaan huomioon odottamattomat suhdannevaihtelut.

2. Yleistä

2.1. Tupakka on yksivuotinen kasvi ja sen tuotantovaiheet alkavat talvella, jolloin vuokrataan ja valmistellaan maa-alueet, hankitaan tarvikkeet ja kylväjät. Koskapa tuotantoa tuetaan tietyn määrän osalta julkisista varoista, on selvää, että tuottajat voivat suunnitella viljelynsä ja välttää epätaloudellisia toimia ja turhia kuluja vain, kun hän tietää kiintiönsä määrän. Myös kaikki neuvottelut tuottajien ja ostajien välisten viljelysopimusten allekirjoittamiseksi edellyttävät tuottajien kiintiöiden julkistamista.

2.2. Komitea totesi, että vuoden 1995 osalta kiintiöt ilmoitettiin tuottajille suurella viiveellä (toukokuun lopulla), mikä sai tuottajien ja heidän järjestönsä protestoimaan, joten neuvosto ja komissio tietävät, kuinka tarpeellista on jakaa kiintiöt ajoissa.

2.3. Komitean mielestä komission ehdotus vuosien 1996 ja 1997 takuukynnyksiksi on oikeasuuntainen, mutta on selvää, että satovuoden 1996 osalta se aiheuttaa viivytyksen. Asetus (EY) N:o 1066/95 määrää, että jäsenvaltiot vahvistavat kunkin satovuoden kiintiöt viimeistään 31. tammikuuta.

Komission ehdotus jätettiin marraskuun 27. päivänä 1995, mutta valitettavasti Euroopan unionin tasolla tapahtuneen päätösmenettelyn viivästymisen takia jälleen tänä vuonna kiintiöt ilmoitetaan liian myöhään sillä seurauksella, että tuottajille ja alalle yleensäkin aiheutuu kielteisiä seurauksia.

2.4. Komitea arvioi, että mikäli suhdannevaihtelut aiheuttavat vuoden 1997 takuukynnysten uudelleenmäärittelyn, päätösmenettely tulee saattaa loppuun 31. joulukuuta 1996 mennessä, jotta tuottajille voidaan ajoissa jakaa kiintiöt.

2.5. Komitean mielestä komission uudessa ehdotuksessa tupakka-alan tulevaisuuden politiikaksi (ehdotuksen tekeminen ennen 1. huhtikuuta 1996) alaa tulee käsitellä kokonaisuutena sen suuntaisesti, että tuotanto sopeutetaan markkinoiden tarpeisiin ja sen laatua ja organisaatiota parannetaan ottaen huomioon tupakan viljelyn osuus ja merkitys EU:n tiettyjen alueiden taloudelle ja yhteiskunnalliselle rakenteelle sekä yhteisön ensisijaisten toimien toteuttaminen.

3. Erityistä

3.1. Komitea arvioi, että myös komission ehdotuksen toinen osa on myönteinen, ja siinä tunnustetaan joustamattomuus, joka on luonteenomaista tupakan takuukynnysten hallintajärjestelmälle.

3.2. Komitea totesi, että satovuoden 1994 osalta EU:n tupakan kokonaistuotanto oli komission lopullisten tietojen mukaan 327 916 tonnia.

Mikäli otetaan huomioon, että neuvosto oli vahvistanut satovuoden 1994 osalta EU:n avustaman kokonaiskiintiön 350 000 tonniksi, tulos on, että lopullinen avustettu ja luovutettu tupakkamäärä oli 22 084 tonnia pienempi (6,3 % kokonaiskiintiöstä), ja alalla säästetyt kulut nousivat 64 miljoonaan ecuun. Tilanne oli vastaavanlainen myös vuoden 1993 osalta.

3.3. Komitea hyväksyy määrärahojen tasapuolisen käytön ja arvioi, että selvästi alijäämäisen tuotteen kohdalla tarvitaan jonkintasoista joustavuutta kiintiöiden hallinnassa, sillä järjestelmän joustamattomuuteen kuuluu määräyksiä, jotka estävät jopa alalle budjetoitujen määrärahojen käyttöön saamisen.

3.4. Komitea arvioi, että koska avustukset ovat lajikeryhmittäin eriytyviä, määrien tasasuuruinen siirtäminen yhden lajikkeen kohdalta toiselle ei johda määrärahojen tasapuoliseen käyttöön. Jotta näin kävisi, pitäisi siirrettävien määrien olla samanarvoisia.

Bryssel, 29. helmikuuta 1996.

Talous- ja sosiaalikomitean puheenjohtaja

Carlos FERRER

() EYVL N:o C 30, 3. 2. 1996, s. 6.

LIITE talous- ja sosiaalikomitean lausuntoon

Seuraava muutosehdotus hylättiin yleiskeskustelussa.

3.3 kohta

Poistetaan 3.3 kohta.

Perustelu

Mitä tulee 3.3 kohtaan, on ehdottomasti väärin väittää, että tupakka olisi "selvästi alijäämäinen tuote". Tupakkaa ja siitä jalostettuja tuotteita on runsaasti. Lisäksi on väärin puhua "järjestelmän joustamattomuudesta", jos alalle budjetoituja määrärahoja ei käytetä.

Äänestyksen tulos

Jaa-ääniä: 29, ei-ääniä: 32, tyhjiä: 22.